Diari Oficial de la Generalitat Valenciana


Sumari del DOGV 7926, del 28-11-2016 (2016/9396)

RESOLUCIÓ de 18 de novembre de 2016, del president de l'Institut Valencià de Competitivitat Empresarial (IVACE), per la qual es convoquen les Beques IVACE Exterior 2017 en matèries relacionades amb la internacionalització de les empreses dirigides a persones amb titulació universitària, i es convoca les entitats de destinació col·laboradores en el desenvolupament d'aquestes.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7926

Data del DOGV
:   28-11-2016

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2016/9396


Data del document
:   18-11-2016

Organisme emissor
:   Institut Valencià de Competitivitat Empresarial

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 18 de novembre de 2016, del president de l'Institut Valencià de Competitivitat Empresarial (IVACE), per la qual es convoquen les Beques IVACE Exterior 2017 en matèries relacionades amb la internacionalització de les empreses dirigides a persones amb titulació universitària, i es convoca les entitats de destinació col·laboradores en el desenvolupament d'aquestes. [2016/9396]  
L'Ordre 16/2016, de 12 de setembre, de la Conselleria d'Economia Sostenible, Sectors Productius, Comerç i Treball, va establir les bases reguladores per a la concessió de beques per l'Institut Valencià de Competitivitat Empresarial (IVACE) en matèria d'internacionalització.  
  
D'acord amb aquesta, l'Institut Valencià de Competitivitat Empresarial (IVACE) convoca les Beques IVACE Exterior 2017 i les entitats de destinació col·laboradores en el seu desenvolupament.  
En l'ús de les facultats que em confereix l'article 4 del Decret 4/2013, de 4 de gener, del Consell, pel qual s'aprova el Reglament d'organització i funcionament de l'Institut Valencià de Competitivitat Empresarial (IVACE) i d'acord amb el que preveu l??article 160.4 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, aquesta Presidència ha resolt la convocatòria de les Beques IVACE Exterior 2017 i les entitats de destinació col·laboradores en el seu desenvolupament, en els termes següents:  
  
Article 1. Objecte i condicions  
1. L'Institut Valencià de Competitivitat Empresarial (IVACE) convoca les Beques IVACE Exterior 2017, l'objectiu de les quals és dotar les empreses i organismes de la Comunitat Valenciana de personal qualificat i especialitzat en comerç exterior mitjançant la formació i especialització professional de joves amb titulació universitària, així com mitjançant la realització de pràctiques sobre els distints aspectes que afecten el procés d'internacionalització de les empreses de la nostra Comunitat; així mateix, mitjançant la present resolució es convoquen les entitats de destinació col·laboradores en el desenvolupament de les beques.  
2. Les bases reguladores de la present convocatòria són les aprovades per l'Ordre 16/2016, 12 de setembre, de la Conselleria d'Economia Sostenible, Sectors Productius, Comerç i Treball per la qual s'estableixen les bases reguladores per a la concessió de beques per l'Institut Valencià de Competitivitat Empresarial (IVACE) en matèria d'internacionalització, publicades en el Diari Oficial de la Comunitat Valenciana (DOCV) núm. 7878, de 21 de setembre de 2016; en aquestes bases s'estableixen les condicions de les beques i de la convocatòria de les entitats de destinació en el que no preveu aquesta resolució.  
  
  
Article 2. Programa de beques  
1. L'IVACE elaborarà, consensuadament amb l'entitat de destinació corresponent, un programa formatiu amb una duració màxima de dotze mesos que consisteix en la realització de pràctiques en comerç exterior. Podran ser entitats de destinació:  
a) Delegacions d'IVACE en l'exterior.  
b) Empreses de la Comunitat Valenciana que tinguen filials o sucursals a l'estranger, incloses aquelles amb projectes d'implantació a l'exterior.  
c) Organismes de promoció de la internacionalització (institucions oficials, organismes multilaterals, bancs multilaterals de desenvolupament, cambres de comerç, oficines econòmiques i comercials d'Espanya a l'exterior, agències de promoció regional, agències de desenvolupament europeu i Fundació Comunitat Valenciana Regió Europea, entre d'altres).  
d) Empreses adjudicatàries de l'IVACE per a la prestació del servei d'assessorament internacional a les empreses de la Comunitat Valenciana que així ho sol·liciten.  
e) Oficina de l'IVACE a València.  
2. El programa formatiu s'executarà amb l'objectiu final de capacitar els beneficiaris de les beques en matèria d'internacionalització de les empreses. Un tutor designat per l'entitat de destinació realitzarà el seguiment i avaluació del becari i es responsabilitzarà de la seua formació.  
3. En el supòsit que hi haja alguna incidència en la tramitació de la documentació necessària per al desplaçament i incorporació al país de destinació, el becari podrà començar la seua labor formativa en la seu de l'IVACE o en la seu de l'entitat de destinació a la Comunitat Valenciana fins a la seua efectiva incorporació a la destinació exterior inicialment -o amb posterioritat- assignada. En el cas que persistisca la problemàtica en la tramitació de la documentació que retarde de forma prolongada o faça impossible la incorporació del becari al país de destinació, IVACE podrà assignar una altra destinació.  
4. Simultàniament a la formació pràctica en qualsevol de les destinacions adjudicades, es desenvoluparà una formació teòrica consistent en la realització del Curs Superior d'Internacionalització de l'Empresa que serà impartit i tutoritzat per un centre formatiu seleccionat a través d'un procediment de contractació pública.  
L'objectiu d'aquest curs és proporcionar al becari una visió global de l'activitat empresarial internacional i de l'entorn institucional involucrat en la promoció exterior i internacionalització de les empreses de la Comunitat Valenciana. Durant la realització del curs es prestarà formació, almenys, en les matèries següents:  
- Entorn internacional  
- Màrqueting internacional  
- Màrqueting digital  
- Finances internacionals  
- Logística  
- Dret internacional  
- Sensibilització ambiental  
- Igualtat d'oportunitats  
No hauran de realitzar aquest curs els qui acrediten haver realitzat i superat amb èxit un màster o curs de més de 260 hores en gestió de comerç internacional o en internacionalització empresarial o almenys haver superat la part teòrica d'aquests.  
La superació del Curs Superior d'Internacionalització de l'Empresa -o de la formació equivalent- serà requisit indispensable per a obtindre el certificat d'aprofitament de la beca.  
  
Article 3. Marc normatiu  
1. A més del que disposen les bases reguladores aprovades per l'Ordre 16/2016, de 12 de setembre, de la Conselleria d'Economia Sostenible, Sectors Productius, Comerç i Treball i les disposicions que s'hi mencionen, s'aplicarà:  
a) El Reglament (UE) núm. 1303/2013 del Parlament Europeu i del Consell de 17 de desembre de 2013, pel qual s'estableixen disposicions comunes relatives al Fons Europeu de Desenvolupament Regional, al Fons Social Europeu, al Fons de Cohesió, al Fons Europeu Agrícola de Desenvolupament Rural i al Fons Europeu Marítim i de la Pesca, i pel qual s'estableixen disposicions generals relatives al Fons Europeu de Desenvolupament Regional, al Fons Social Europeu, al Fons de Cohesió i al Fons Europeu Marítim i de la Pesca, i es deroga el Reglament (CE) núm. 1083/2006 del Consell (d'ara endavant, el Reglament (UE) núm. 1303/2013).  
b) El Reglament (UE) núm. 1304/2013 del Parlament Europeu i del Consell de 17 de desembre de 2013, relatiu al Fons Social Europeu i pel qual es deroga el Reglament (CE) núm. 1081/2006, del Consell, (d'ara endavant, el Reglament (UE) núm. 1304/2013).  
Concretament i en relació a les opcions de costos simplificats serà aplicable l'article 67.1 c) del Reglament (UE) núm. 1303/2013 i l'article 14.4 del Reglament (UE) núm. 1304/2013.  
2. Així mateix, seran aplicables els criteris establits per la Llei 18/2014, de 15 d'octubre, relatius al Sistema Nacional de Garantia Juvenil i amb les normes de subvencionalitat que desenvolupe el Ministeri d'Ocupació i Seguretat Social de conformitat amb el que disposa l??article 65.1 del Reglament (UE) núm. 1303/2013.  
3. De conformitat amb les disposicions de la Comunicació de la Comissió relativa al concepte d'ajuda d'estatal d'acord amb el que disposa l'article 107, apartat 1, del TFUE, les ajudes previstes en la present convocatòria no estaran subjectes a l'obligació de notificació a la Comissió Europea per no reunir els requisits de l'article 107.1 del Tractat de Funcionament de la Unió Europea, concretament, per no suposar un avantatge per a una empresa, ni falsejar la competència o afectar els intercanvis comercials entre estats membres.  
  
  
Article 4. Duració del programa de beques  
La duració de la beca, sempre que hi haja crèdit adequat i suficient en els exercicis 2017 i 2018, tindrà una duració màxima de dotze mesos, amb l'acceptació prèvia de la beca per part del becari a través del corresponent document.  
  
Article 5. Dotació econòmica de la beca. Pressupost de la convocatòria  
1. Dotació dineraria: per als fins formatius descrits en els articles precedents, cada beca tindrà una dotació dinerària fixa per import de dotze mil vint euros (12.020,00 ?) bruts anuals, i s'aplicaran les corresponents retencions fiscals i de Seguretat Social d'acord amb la normativa vigent.  
Quan tot o part de la beca s'haja de desenvolupar a l'estranger, a més de la dotació dineraria fixa indicada en l'anterior paràgraf s'abonarà una dotació dinerària variable en funció de la destinació assignada, que queda establida en l'annex I a esta resolució, així com un import en concepte de borsa de viatge a fi que el becari adquirisca els bitllets d'anada i tornada a la destinació corresponent; el dit import està establit en l'annex II d'esta convocatòria.  
Ambdós imports seran percebuts pel becari en funció del temps i lloc de gaudi efectiu de la beca.  
  
2. A més, l'IVACE es farà càrrec de les despeses següents inherents a la beca, en concepte de retribució en espècie:  
a) Si és el cas, assegurança d'accident i malaltia per als becaris destinats en l'exterior que serà contractat directament per l'IVACE.  
  
b) Altres despeses abonades pel becari i que li seran reembossades posteriorment per l'IVACE després de la presentació de la corresponent justificació:  
- Despeses de desplaçament en la destinació o altres degudament motivades, ocasionades pel desenvolupament de la beca en els organismes de promoció de la internacionalització a què fa referència l'article 2.1.c i autoritzats prèviament per l'IVACE.  
- Costos de taxes del visat per a la permanència del becari en la destinació assignada. En el cas que el visat no siga concedit pel període màxim de la beca, l'entitat de destinació en què s'estiga desenvolupant se'n farà càrrec de la renovació, així com de les despeses inherents a aquestes fins a la finalització de la beca.  
- Costos de les vacunes necessàries per a la permanència en la destinació del becari, si és el cas.  
3. Quan les necessitats del lloc de destinació així ho requerisquen es firmarà entre el becari i l'IVACE un contracte de comodat per a l'ús d'un ordinador portàtil propietat d'IVACE.  
4. El finançament de la present convocatòria estarà condicionada a l'existència de pressupost adequat i suficient en l'exercici 2017 amb càrrec a la línia pressupostària S8029000 de l'IVACE per a l'exercici 2017 per un import estimat de 1.450.968 - amb càrrec al capítol VII i de 180.000 - amb càrrec al capítol 2. La dita línia està cofinançada al 91,89 % en el marc de la Iniciativa d'Ocupació Juvenil a través del Fons Social Europeu.  
Als efectes de la justificació econòmica per l'IVACE davant del Fons Social Europeu, el mètode per a determinar els costos subvencionables de les operacions en la part corresponent a les dotacions dineràries de la beca previstes en l'article 5.1 d'aquesta convocatòria serà algun dels arreplegats en l'article 67.1 del Reglament (UE) núm. 1303/2013. Este mètode, que combinarà un percentatge de costos reals amb un barem estàndard de costos unitaris o un import a un tant alçat, quedarà fixat i validat per l'organisme competent establit en els procediments de gestió del Programa Operatiu FSE de la Comunitat Valenciana amb caràcter previ a la concessió de les beques.  
  
Article 6. Liquidació i pagament  
1. L'IVACE abonarà la dotació dinerària fixa al becari de manera fraccionada mensualment en un màxim de dotze mensualitats. L'última mensualitat es farà efectiva després de l'entrega pel becari dels informes trimestrals i la memòria final, i la preceptiva aprovació per IVACE.  
  
L'import en concepte de borsa de viatge i la dotació dinerària variable es faran efectives després de l'acceptació i l'efectiva incorporació del becari a la destinació.  
La resta de despeses arreplegats en l'apartat 2.b de l'article 5 seran abonats després de la presentació de la corresponent justificació pel becari seguint les instruccions que li seran degudament comunicades.  
  
2. Per als becaris desplaçats a l'estranger està prevista la possibilitat d'avançar fins a un màxim del vint-i-cinc per cent (25 %) de l'import total corresponent a la dotació econòmica dinerària variable, amb la presentació prèvia d'un aval que es regirà pel que estableix l'article 171 de la Llei 1/2015, de 6 de febrer, llevat que les respectives lleis de pressupostos de la Generalitat per a 2017 i 2018 exoneren de la seua presentació.  
  
Article 7. Nombre de places i procediment de concessió  
El nombre de beques que es convoquen a través de la present resolució és de setanta (70) i l'adjudicació es tramitarà en règim de concurrència competitiva d'acord amb el que disposen la present resolució i les bases que les regulen aprovades per l'Ordre de 16/2016, de 12 de setembre, de la Conselleria d'Economia Sostenible, Sectors Productius, Comerç i Treball.  
  
Article 8. Requisits a complir pels aspirants a les beques  
Podran ser aspirants a les Beques IVACE Exterior 2017 les persones físiques que tinguen els requisits següents:  
a) Ser nacional d'un estat membre de la Unió Europea i resident a la Comunitat Valenciana des d'almenys dotze mesos abans de la data de publicació de l'extracte de la convocatòria en el DOGV.  
b) Estar inscrit en el Fitxer del Sistema Nacional de Garantia Juvenil del Ministeri d'Ocupació i Seguretat Social http://www.empleo.gob.es/es/garantiajuvenil/home.html, en el moment de presentació de la sol·licitud de la beca i en el moment d'adjudicació d'aquesta.  
  
c) Tindre menys de 30 anys el dia 13 de gener de 2017, data en què finalitza el termini de presentació de sol·licituds.  
d) Estar en possessió d'una titulació universitària de grau superior. En el supòsit de titulació obtinguda en qualsevol país diferent d'Espanya, aquesta titulació haurà d'anar acompanyada de l'homologació pel Ministeri d'Educació espanyol (o per alguna universitat pública espanyola) corresponent al nivell exigit en la present convocatòria o bé estar en possessió d'un títol de grau i caldrà acreditar un mínim de 4 anys d'estudis universitaris.  
e) Domini parlat i escrit de l'idioma anglés, així com del d'alguna de les llengües oficials de la Comunitat Valenciana en el cas d'aquells aspirants que no posseïsquen la nacionalitat espanyola. Aquests requisits s'acreditaran a través de la realització de proves -i entrevista en el cas de les llengües oficials de la Comunitat Valenciana- dutes a terme en el procés de selecció.  
f) No haver disfrutat o percebut cap prestació en concepte de beca dirigida a l'especialització en temes relacionats amb la internacionalització de l'empresa, concedida per administracions públiques, cambres de comerç o altres organismes de promoció comercial, amb independència de la procedència del seu finançament.  
g) No estar afectat per cap limitació incompatible amb el desenvolupament funcional o geogràfic de la beca.  
h) No tindre antecedents penals o estar incurs en cap causa penal que impedisca el desenvolupament funcional o geogràfic de la beca.  
i) Trobar-se al corrent en les seues obligacions fiscals i amb la Seguretat Social  
j) No incórrer en cap de les causes de prohibició per a ser beneficiari previstes en l'article 13.2 de la Llei 38/2003, de 17 de novembre, General de Subvencions.  
  
Article 9. Formalització de sol·licituds  
1. Els sol·licitants hauran de presentar la documentació següent:  
a) Imprés de sol·licitud degudament omplit, disponible en la pàgina web de l'IVACE: http://www.ivace.es a partir de l'endemà de la publicació de l'extracte de la present convocatòria en el Diari Oficial de la Generalitat Valenciana (DOGV).  
b) Fotocòpia del DNI en vigor en el cas que en l'imprés de sol·licitud no s'haja autoritzat l'IVACE per a la seua obtenció per mitjans telemàtics; en tot cas, els nacionals d'un altre estat membre de la Unió Europea presentaran la documentació equivalent.  
c) Document imprés emés pel Ministeri d'Ocupació i Seguretat Social que acredite estar inscrit en el fitxer del Sistema Nacional de Garantia Juvenil en data de la sol·licitud de la beca o, si és el cas, del termini d'esmena.  
d) Certificat d'empadronament a la Comunitat Valenciana on s'especifique la data d'alta en la localitat corresponent des d'almenys dotze mesos abans de la data de publicació de l'extracte d'aquesta convocatòria en el DOGV.  
e) Fotocòpia que acredite l'obtenció de titulació universitària de grau superior a què es refereix l'apartat d de l'article 8 de la present resolució o, a falta d'això, fotocòpia del resguard de la sol·licitud d'aquest.  
f) Fotocòpia de l'expedient acadèmic en què figuren les qualificacions obtingudes, data d'obtenció d'aquestes i nombre de convocatòries.  
g) Curriculum vitae del sol·licitant.  
h) Certificat de no tindre antecedents penals o estar incurs en cap causa penal que impedisca el desenvolupament funcional o geogràfic de la beca emés pel Ministeri de Justícia.  
i) Qualsevol altra documentació que acredite els mèrits de l'interessat: en el cas de l'experiència professional, haurà d'aportar certificat de vida laboral o els contractes en què es detalle el lloc; en el cas dels cursos de formació, aportarà fotocòpia de títols o diplomes en què s'acredite el nombre d'hores de què consten aquests; en cas de col·laboració amb ONG o amb altres entitats de caràcter social s'aportarà la documentació acreditativa.  
  
Tota la documentació presentada haurà d'estar redactada en castellà o valencià.  
2. Termini i lloc de presentació  
El termini de presentació de sol·licituds començarà a partir de l'endemà de la publicació de l'extracte d'aquesta convocatòria en el Diari Oficial de la Generalitat Valenciana i finalitzarà el 13 de gener de 2017.  
  
L'imprés de sol·licitud i la documentació complementària abans indicada haurà de presentar-se de forma presencial en el registre de l'IVACE situat en la ciutat administrativa 9 d'Octubre, Torre 2, carrer Castán Tobeñas, 77 (Accés pel carrer 9 d'octubre) 46941 València, o bé per qualsevol de les formes previstes en l'article 16 de la Llei 39/2015, d'1 d'octubre, del Procediment Administratiu Comú de les Administracions Públiques. Si s'optara mitjançant l'enviament per correu, l'interessat hauria d'acreditar, amb el resguard corresponent, la data d'imposició de l'enviament, i comunicar en el mateix dia a l'Àrea de Promoció Internacional de l'IVACE la remissió de la sol·licitud a través del correu electrònic gbgvzenesukpxykctd.pnnkg@iwn.fl.  
3. Esmena  
Si la sol·licitud aportada fóra incompleta o presentara errors esmenables es requeriria l'interessat perquè, en el termini de 10 dies hàbils, esmene la falta o acompanye els documents preceptius, amb l'advertència que si no ho fera es consideraria que ha desistit de la seua sol·licitud. Transcorregut aqueix termini, després de l'avaluació i admissió de les sol·licituds, es publicarà la llista dels aspirants admesos i convocats a realitzar les proves de selecció corresponents. Aquesta llista estarà disponible en la pàgina web de l'IVACE: http://www.ivace.es.  
4. Exclusió de sol·licituds  
Seran excloses del procés d'avaluació:  
a) Les sol·licituds que no tinguen els requisits assenyalats en aquesta resolució i les que no continguen tota la documentació sol·licitada, amb el requeriment previ.  
b) Les sol·licituds presentades fora del termini fixat.  
c) Les sol·licituds dels que hagen sigut beneficiaris d'alguna de les beques d'internacionalització convocades per l'IVACE o per l'extint IVEX, o que hi hagueren renunciat a aquestes amb anterioritat a la seua finalització.  
d) Aquelles sol·licituds de què es desprenga l'existència de maniobra fraudulenta o mala fe amb l'objecte de ser beneficiari d'una de les beques previstes en aquesta convocatòria.  
5. Tractament de les dades personals  
Les dades personals dels sol·licitants arreplegades en el transcurs del procediment seran incloses en un fitxer automatitzat, en els termes i condicions exigibles per la normativa aplicable en matèria de Protecció de Dades de Caràcter Personal. El dit fitxer es denomina «beques i pràctiques» i està inscrit en l'Agència Espanyola de Protecció de Dades (AEPD) amb el núm. 8271472354. Els sol·licitants podran exercir els seus drets d'accés, rectificació i cancel·lació en l'adreça de correu postal de l'IVACE: IVACE, ciutat administrativa 9 d'Octubre - Torre 2, c/ Castán Tobeñas, 77 (Accés pel carrer 9 d'octubre) 46640 València.  
  
  
Article 10. Selecció d'aspirants a la beca  
1. Les beques es concediran sota el règim de concurrència competitiva, mitjançant una comparació de les sol·licituds presentades a les quals la Comissió d'Avaluació prevista en l'Ordre 16/2016, de 12 de setembre, de la Conselleria d'Economia Sostenible, Sectors Productius, Comerç i Treball aplicarà els criteris de valoració fixats i establirà una prelació segons la puntuació obtinguda.  
  
La selecció dels aspirants es realitzarà respectant les polítiques horitzontals en matèria d'igualtat d'oportunitats i atesos els principis de publicitat suficient i valoració equitativa dels aspirants.  
  
2. Criteris d'avaluació  
  
1. MÈRITS ACADÈMICS, PROFESSIONALS I PERSONALS (màxim 35 punts)    
1.1. TITULACIÓ ACADÈMICA  
 (puntuació màxima: 20 punts) PUNTS  
1.ª Llicenciatura o grau Preferents: (Dret, Econòmiques, Administració i Direcció d'Empreses, Màrqueting Internacional, Enginyeria Superior, Comerç Internacional, i Investigació i Tècniques de Mercat) 15  
 Altres diferents de les anteriors 10  
2.ª Llicenciatura o grau Qualsevol que siga el seu contingut 5  
1.2. FORMACIÓ COMPLEMENTÀRIA RELACIONADA AMB LA INTERNACIONALITZACIÓ  
Cursos, màsters i seminaris (puntuació màxima: 6 punts)    
De 100 a 300 hores   2  
De més de 300 hores   4  
Puntuació addicional si la formació és en Màrqueting Digital, Xarxes Socials o contingut equivalent. 2  
1.3. NOTA MITJANA PONDERADA DE L'EXPEDIENT ACADÈMIC  
Es calcularà seguint el criteri establit en el Reial Decret 1267/1994, de 10 de juny. 4  
1.4. ESTADES EN L'EXTERIOR. De més de 6 mesos 2  
1.5. EXPERIÈNCIA LABORAL. De més de 6 mesos  
(Aquest concepte es valorarà sempre que no s'haja ponderat com a estada en l'exterior (1.4) 2  
1.6. ALTRES MÈRITS: PUNTS  
Participació en ONG i en altres entitats de caràcter social (entre 6 i 12 mesos) 0,5  
Participació en ONG i en altres entitats de caràcter social (més de 12 mesos) 1  
2. PROVES DE SELECCIÓ. Màxim 65 punts PUNTS  
2.1. PROVA D'ANGLÉS ORAL (obligatòria i eliminatòria). 15  
2.2. PROVA D'ANGLÉS ESCRIT   
(obligatòria i eliminatòria). 15  
2.3. CONEIXEMENT D'ALTRES IDIOMES (no obligatòria i no eliminatòria)  
(En cas d'indicar en la sol·licitud coneixements d'un segon idioma, és obligatori realitzar una prova per a la seua avaluació. No s'accedirà a la dita prova si no s'assenyala en la sol·licitud) 15  
2.4. TEST APTITUDINAL (obligatori i no eliminatori). 10  
2.5. ENTREVISTA PERSONAL (obligatòria; no eliminatòria excepte per a aspirants amb nacionalitat diferent de l'espanyola quant al domini del castellà o valencià).   10  
  
  
  
Els aspirants que hagen superat les proves d'anglés oral i escrit seran convocats a través de la pàgina web de http://www.ivace.es, a la realització d'un test aptitudinal i a una entrevista personal que es durà a terme en l'IVACE.  
La relació d'aspirants que hagen superat les proves eliminatòries es publicarà en la pàgina web de l'IVACE i seran convocats a la prova següent. En cas d'empat en la valoració obtinguda per dos o més aspirants, tindrà preferència, per ser major el risc d'exclusió, el candidat de més edat sempre que entre ambdós haguera una diferència de 12 o més mesos en la data de naixement. En cas de persistir l'empat, tindrà preferència el que en l'últim any haguera romàs més temps inscrit en el Servici Públic d'Ocupació de la Comunitat Valenciana, SERVEF; este fet haurà d'acreditar-se, si és el cas, amb el certificat de períodes d'inscripció emés pel dit organisme.  
  
Article 11. Resolució i notificació  
1. L'adjudicació de les beques i la constitució, si és el cas, de la borsa de suplents, així com la denegació de la seua concessió, serà facultat de la persona que ocupe la presidència de l'IVACE, a la vista de l'expedient i a proposta de la Comissió d'Avaluació. L'IVACE es reserva el dret a deixar vacant l'adjudicació totalment o parcialment quan els perfils dels participants no superen el procés de selecció.  
  
2. El termini màxim per a resoldre i notificar la resolució serà de sis mesos, comptadors des de la publicació de l'extracte de convocatòria en el Diari Oficial de la Generalitat Valenciana. Transcorregut el termini sense que s'haguera dictat una resolució expressa, els sol·licitants consideraran desestimades les seues sol·licituds per silenci administratiu, tot això sense perjuí de l'obligació de resoldre expressament que incumbeix l'Administració.  
La resolució motivada del procediment es notificarà als interessats mitjançant la publicació en la pàgina web de l'IVACE: http://www.ivace.es. Així mateix, les beques concedides es publicaran en la Base de Dades Nacionals de Subvencions en compliment del que estableix la Llei 38/2003, de 17 de novembre, General de Subvencions, amb expressió de la convocatòria, del programa i crèdit pressupostari a què s'imputen, beneficiari, quantitat concedida i objectiu o finalitat de la subvenció.  
3. La resolució de concessió i/o denegació posarà fi a la via administrativa i en contra podrà interposar-se recurs potestatiu de reposició en el termini d'un mes, comptador des de l'endemà de la recepció de la notificació o recurs contenciós administratiu en el termini de dos mesos davant del Jutjat Contenciós Administratiu competent d'acord amb els criteris establits en l'article 14 de la Llei 29/1998, de 13 de juliol, reguladora de la jurisdicció contenciosa administrativa. Es delega en la direcció adjunta de l'IVACE (Direcció General d'Internacionalització) la resolució dels recursos de reposició.  
  
  
Article 12. Assignació de destinacions i acceptació  
1. Quan la destinació assignada siga una empresa o entitat privada, la resolució tan sols indicarà aquesta menció genèrica i en quedarà pendent la concreció a resultes del procés d'entrevistes mantingudes entre les entitats o empreses adherides i els becaris, les dades de contacte dels quals hauran sigut facilitades per l'IVACE. Quan la beca haja de desenvolupar-se en una institució pública, la resolució de concessió incorporarà la destinació concreta assignada al becari.  
2. En tot cas serà necessari que el becari subscriga en el termini indicat el document d'acceptació de la beca en què s'especificaran les seues obligacions que li serà facilitat per l'IVACE una vegada firmada la resolució de concessió; en els casos de destinació en empresa o entitat privada, el becari subscriurà a més del mencionat document, i després de la finalització del procés d'entrevistes mantingudes amb les distintes empreses, un annex en què accepta la destinació definitiva.  
  
Article 13. Incompliment i incidències  
1. Davant de l'incompliment pel becari dels termes establits en la present convocatòria o de l'article 8 de l'Ordre 16/2016, de 12 de setembre, de la Conselleria d'Economia Sostenible, Sectors Productius, Comerç i Treball, o amb un informe previ desfavorable motivat del tutor assignat en destinació al becari; així com del tutor assignat en el Curs Superior d'Internacionalització de l'Empresa, l'IVACE, amb audiència prèvia del becari podrà deixar sense efecte l'adjudicació de la beca, i sol·licitar el reintegrament total o parcial de les quantitats abonades i/o anticipades, així com de qualsevol altra despesa satisfeta per l'IVACE i inherent a la beca, a més dels interessos que legalment procedisquen.  
  
2. En cas de renúncia a la beca, el becari haurà de notificar-ho per escrit a l'IVACE amb quinze dies d'antelació, i haurà d'exposar detalladament les raons de la seua renúncia i presentar un informe relatiu al període del programa formatiu desenvolupat fins a la data. L'IVACE determinarà, en funció de la part del programa formatiu desplegat, si cal reintegraments parcials o totals de les quantitats abonades i/o anticipades, així com de qualsevol altra retribució no dinerària satisfeta per l'IVACE i inherent a la beca.  
3. En el cas que concórrega alguna causa de malaltia o qualsevol altra que supose la suspensió del desenvolupament de la beca, la Comissió d'Avaluació decidirà, examinant totes les circumstàncies, la continuació o no del gaudi d'aquesta.  
4. Els becaris es comprometran a facilitar informació sobre la seua situació laboral als sis mesos de la finalització de la seua beca.  
  
Article 14. Fiscalitat i Seguretat Social  
Serà aplicable el RD 1493/2011 pel qual es regulen els termes i les condicions d'inclusió dels becaris en el Règim General de la Seguretat Social. En tot allò que no es detalle en el reial decret mencionat, es regirà pel que estableix la Llei general de la Seguretat Social.  
  
Respecte a la fiscalitat de la beca serà aplicable la Llei 35/2006, de 28 de novembre, de l'Impost sobre la Renda de les Persones Físiques.  
  
  
Article 15. Convocatòria d'empreses i entitats de destinació  
1. Podran participar com a entitats de destinació les empreses i entitats de la tipologia prevista en l'article 2.1 d'aquesta resolució que tinguen els requisits següents:  
a) Disposar de projecte d'internacionalització empresarial en l'exterior i amb mitjans humans i materials necessaris per a l'adequat desenvolupament de la beca.  
b) En el cas de tindre filial en els Estats Units, aquesta haurà de complir els requisits següents als efectes de poder obtindre el visat a favor del becari destinat en aquesta:  
- Tindre el document Worker's Compensation Insurance Policy en els Estats Units o documentació oficial que l'exonere d'aquest.  
- Disposar de personal propi suficient en la filial per a tutoritzar un becari (almenys 2 empleats en règim laboral a temps complet).  
- Disposar d'espai físic concret i específicament assignat al becari.  
  
- Disposar d'una pàgina web en anglés amb números de telèfon i adreça dels EU.  
- Estar en funcionament, com a mínim, 12 mesos en els Estats Units.  
c) Estar al corrent amb l'IVACE en el pagament dels serveis i accions organitzades per aquest Institut.  
d) Trobar-se al corrent en les obligacions fiscals i amb la Seguretat Social  
e) No incórrer en cap de les causes d'impossibilitat previstes en l'article 13 de la Llei 38/2003, de 17 de novembre, General de Subvencions, la qual cosa acreditaran mitjançant declaració responsable.  
2. Les empreses i entitats interessades hauran de presentar el model de sol·licitud disponible en la plataforma informàtica habilitada a aquest efecte en la pàgina web de l'IVACE: http://www.ivace.es, a més del pla formatiu a desenvolupar pel becari.  
3. Vistes les sol·licituds i plans formatius presentats, l'Àrea de Promoció Internacional verificarà, d'una banda, el compliment dels requisits establits, i requerirà la seua esmena quan procedisca, i valorarà els continguts del pla formatiu elaborat i presentat, la trajectòria i grau d'internacionalització de l'empresa, els seus compromisos amb les polítiques d'igualtat i d'inserció laboral de persones amb risc d'exclusió social, el perfil del tutor, així com el procediment de tutorització.   
  
4. Cada empresa podrà sol·licitar un sol becari.  
5. La participació en aquest programa de beques no garanteix l'efectiva incorporació de becaris a les empreses si no hi ha el corresponent acord entre les parts.  
6. Emés l'informe de l'Àrea de Promoció Internacional, la persona titular de la direcció adjunta de l'IVACE (Direcció General d'Internacionalització) dictarà una resolució en què s'aprove o desestime l'adhesió de les distintes empreses a aquest programa en la seua condició d'entitats de destinació.  
7. Les empreses i entitats que hagen resultat seleccionades podran accedir a la informació dels becaris que hagen resultat adjudicataris de les beques i que les hagen de desenvolupar en empreses a fi d'iniciar el procés d'entrevistes i posterior selecció. El manual sobre el procés d'entrevistes i selecció de becaris es troba publicat en la pàgina web de l'IVACE: http://www.ivace.es.  
  
8. Amb l'empresa o entitat amb què després del procés d'entrevistes el becari haja de desenvolupar la seua beca es firmarà el corresponent acord de col·laboració entre aquesta i l'IVACE. El model de conveni es trobarà disponible en la pàgina web de l'IVACE: http://www.ivace.es.  
9. L'empresa o entitat de destinació designarà un tutor permanent per a la supervisió de la formació i el compliment dels objectius de la beca, que facilite la seua adaptació en l'empresa. L'IVACE juntament amb el tutor designat per l'empresa o entitat vetlarà per l'adequat desenvolupament del programa formatiu.  
  
  
DISPOSICIÓ FINAL  
  
Primera  
Es faculta la directora adjunta de l'IVACE (directora general d'Internacionalització) per a dictar les resolucions necessàries per al desenvolupament, l'eficàcia i l'execució de la present convocatòria.  
  
Segona  
La present resolució entrarà en vigor l'endemà de la publicació del seu extracte en el Diari Oficial de la Generalitat Valenciana.  
  
  
València, 18 de novembre de 2016.- El president de l'IVACE: Rafael Climent González.  
  
  
ANNEX I  
Dotació econòmica dinerària variable. Criteris i imports  
  
Les beques IVACE EXTERIOR 2017 preveuen períodes formatius que poden desenvolupar-se tant a la Comunitat Valenciana com a l'exterior. Addicionalment a la quantitat de 12.020,00 - anuals en concepte de dotació dinerària fixa, el becari podrà percebre una dotació dinerària variable en funció del nivell de vida del país en què -si és el cas- haja de desenvolupar la beca.  
Les dotacions econòmiques dineràries variables anuals seran els següents:  
  
Destinació Dotació dinerària variable  
MOSCOU 14.000 -  
TÒQUIO 14.000 -  
DUBAI 12.000 -  
LONDRES 12.000 -  
NOVA YORK 12.000 -  
SIDNEY 12.000 -  
ATLANTA 10.000 -  
BEIJING 10.000 -  
BERLÍN 10.000 -  
BRUSSEL·LES 10.000 -  
CHICAGO 10.000 -  
COSTA D'IVORI 10.000 -  
DAKAR 10.000 -  
DÜSSELDORF 10.000 -  
ESTOCOLM 10.000 -  
HÈLSINKI 10.000 -  
HONG KONG 10.000 -  
JOHANNESBURG 10.000 -  
LOS ANGELES 10.000 -  
MIAMI 10.000 -  
MILÀ 10.000 -  
MUNIC 10.000 -  
OSLO 10.000 -  
OTTAWA 10.000 -  
PARÍS 10.000 -  
SAN FRANCISCO 10.000 -  
SINGAPUR 10.000 -  
TEL AVIV 10.000 -  
TORONTO 10.000 -  
WASHINGTON 10.000 -  
BERNA 9.000 -  
L'HAIA 9.000 -  
MUMBAI 9.000 -  
SEÜL 9.000 -  
BOGOTÀ 8.000 -  
BUCAREST 8.000 -  
DUBLÍN 8.000 -  
ISTANBUL 8.000 -  
LIMA 8.000 -  
MANILA 8.000 -  
MÈXIC 8.000 -  
NOVA DELHI 8.000 -  
PRAGA 8.000 -  
ROMA 8.000 -  
SANTIAGO DE XILE 8.000 -  
SAO PAULO 8.000 -  
XANGAI 8.000 -  
TAIPEI 8.000 -  
ASUNCIÓN 7.000 -  
HO CHI MINH 7.000 -  
KUALA LUMPUR 7.000 -  
MONTEVIDEO 7.000 -  
VARSÒVIA 7.000 -  
JAKARTA 7.000 -  
ALGER 6.000 -  
BUDAPEST 6.000 -  
CASABLANCA 6.000 -  
CHENGDU 6.000 -  
COSTA RICA 6.000 -  
YANGZHOU 6.000 -  
PANAMÀ 6.000 -  
SOFIA 6.000 -  
VILNA 6.000 -  
  
  
  
La comissió d'avaluació es reserva el dret a modificar o incorporar noves destinacions i a modificar, si és el cas, les dotacions dineràries variables en funció del desenvolupament de la convocatòria de beques com a conseqüència de factors derivats de l'entorn socioeconòmic.  
  
  
  
ANNEX II  
Borsa de viatge  
  
Imports per a anar i tornar a la destinació  
Art. 5.2.   
L'import màxim de bitllet d'avió (anar/tornar) que l'IVACE sufragarà en concepte de borsa de viatge als becaris si és el cas destinats a l'exterior serà:  
  
Zona geogràfica Import en euros  
Xina 790 -  
Resta d'Àsia 940 -  
UE 320 -  
Resta d'Europa 450 -  
Magrib 350 -  
Resta d'Àfrica 1.080 -  
EU i Canadà 940 -  
Amèrica Llatina 1.260 -  
Austràlia 1.580 -  
Índia 1.010 -  
Orient Mitjà 920 -  
  
  
La comissió d'avaluació es reserva el dret a modificar aquestes dotacions en funció del desenvolupament de la convocatòria de beques com a conseqüència de factors derivats de l'entorn socioeconòmic.